**STREDNÁ ODBORNÁ ŠKOLA TECHNIKY A SLUŽIEB,**

**TOVARNÍCKA 1609, TOPOĽČANY**

****

# ŠKOLSKÝ PORIADOK

**1. Všeobecné zásady**

Všetci žiaci majú právo na vzdelanie, ktoré im zabezpečujú medzinárodné dohovory a dokumenty – Všeobecná deklarácia ľudských práv, Deklarácia práv dieťaťa, Európska konvencia na ochranu ľudských práv a základných slobôd .Okrem práv vychádzajúcich z Ústavy SR, školského zákona i ďalších školských predpisov sú povinní dodržiavať platné zákony spoločnosti i osobitné požiadavky školy a správať sa podľa nich v škole i na podujatiach poriadaných školou. Každý žiak svojím správaním a vystupovaním v škole i na verejnosti reprezentuje seba a svoju školu.

Všetci žiaci a pedagogickí zamestnanci školy sú povinní poznať a dodržiavať pravidlá školského poriadku.

**2. Organizácia vyučovania**

a) Do školskej budovy sa vchádza cez hlavný vchod. Školskú budovu  otvára školník o 6,30 hod., resp. pracovník, ktorý disponuje kódom zabezpečovacieho systému. V tom čase je povolený vstup do budovy všetkým  žiakom, ktorí začínajú  prvou vyučovacou hodinou.

b) Žiaci prichádzajú najneskôr 10 minút pred začiatkom vyučovania, resp. ich prvej vyučovacej hodiny. Po skončení vyučovania sa v budovách školy môžu žiaci zdržiavať iba s pedagogickým dozorom.

c) Rodičom žiakov a návštevám je povolený vstup len cez prestávky, príp. v čase, keď sú predvolaní triednym učiteľom, výchovným poradcom alebo riaditeľom školy. Žiaci nemôžu počas vyučovacích hodín prijímať návštevy.

d) Každý žiak je povinný dodržiavať vyučovací čas určený rozvrhom  hodín i rozsah prestávok.

Časový rozvrh vyučovacích hodín a prestávok pre vyučovanie ustanovuje §3 Vyhlášky MŠVVaŠ SR č. 65/2015 Z.z.. o stredných školách :

***1. hod. 7,55 - 8,40***

***2. hod. 8,45 - 9,30***

***3. hod. 9,35 - 10,20***

***4. hod. 10,25 - 11,10***

***5. hod. 11,35 - 12,20***

***6. hod. 12,25 - 13,10***

***7. hod. 13,15 - 14,00***

***Príp. 8. hod. 14,05 - 14,50***

e) Ak sa počas vyučovania žiaci sťahujú do odbornej učebne alebo inej triedy, robia tak cez prestávku. Do odbornej učebne žiaci vstupujú len v prítomnosti  vyučujúceho.  
f) Na mimoškolskú činnosť prichádzajú žiaci do vymedzených priestorov budov školy ako na vyučovanie.

g) Cez prestávky sa žiaci zdržiavajú v triedach alebo na chodbách, nemajú dovolené opúšťať budovy a areál školy.

h) Exkurzie sú súčasťou výchovy a vzdelávania žiakov. Organizujú  sa ako jednodenné alebo viacdenné a za ich úroveň zodpovedajú  vyučujúci, ktorí odbornú exkurziu organizujú. Ich rozsah a obsah schvaľuje po predložení vedúcim  odbornej exkurzie riaditeľ školy v súlade s učebnými osnovami. Organizovanie odborných exkurzií je v kompetencii predmetovej komisie. Exkurzie uvedené  v základných pedagogických dokumentoch sú súčasťou výchovy  a vzdelávania žiakov strednej školy.

Vstup do budovy školy bez obmedzenia majú žiaci a pracovníci školy. Príchody a odchody žiakov, ktorí sú z rôznych dôvodov uvoľnení z vyučovania, alebo majú oneskorený príchod na vyučovanie, musia byť evidovaní v zošite.

1. Objekty školy po začatí vyučovania sú uzatvorené. Pri vstupe do budovy je zriadená vrátnica.
2. Vyučovacie priestory školy, telocvične slúžia výlučne pre potreby žiakov a rodičovského združenia.
3. Rodičovské združenia sú organizované na základe ročného plánu školy a  ich obsahom je problematika výchovno-vyučovacieho procesu. Triednych rodičovských združení sa zúčastňujú zákonní zástupcovia žiakov, triedny učiteľ, majster OV. O ich účastí sa vedie kontrolná prezencia.

**3. Práva žiakov**

**3.1 Právo na vzdelanie**

Vzdelanie má smerovať k plnému rozvoju osobnosti. Každý žiak je zodpovedný za svoju činnosť vo vyučovacom procese. Svojím konaním nesmie znemožňovať ostatným žiakom získavať nové vedomosti. Má právo na individuálny prístup rešpektujúci jeho schopnosti a možnosti, nadanie a zdravotný stav v rozsahu ustanovenom školským zákonom. Má právo na kvalitnú výučbu v jednotlivých predmetoch vo zvolenom študijnom príp. učebnom odbore. Má právo byť oboznámený s výsledkom každej klasifikácie. Má právo na zmenu študijného príp. učebného odboru. Zmenu povoľuje riaditeľ strednej školy.

**3.2 Právo na slobodu prejavu**

Žiaci môžu vyjadrovať svoj názor ústne alebo písomne, avšak vyjadrenie vlastných názorov nesmie ohrozovať slobodu prejavu iných. Môžu vysloviť svoj názor, klásť otázky k preberanej téme a dostať na ňu odpoveď. Prejav nesmie byť vulgárny, urážlivý a musí byť v súlade so základnými etickými princípmi. Písomný prejav musí byť podpísaný. Žiaci nesmú v škole rozširovať petície alebo iné dokumenty, ktoré nesúvisia s činnosťou školy. Na základe dobrovoľnosti vytvoriť si žiacku radu. Každý žiak má právo byť volený do orgánov triednej a školskej samosprávy. Každá trieda má právo na svojho zástupcu v žiackej rade. Žiaci majú právo mať svojho zástupcu v rade školy.

**3.3 Právo na komisionálne preskúšanie**

1. Na konci klasifikačného obdobia (spravidla na poslednej vyučovacej hodine daného predmetu v klasifikačnom období) má žiak právo dozvedieť sa od vyučujúceho výslednú klasifikáciu. Ak má žiak alebo jeho zákonný zástupca pochybnosti o správnosti klasifikácie, môže sa do troch pracovných dní odo dňa vydania vysvedčenia písomne odvolať na riaditeľstvo školy a požiadať o komisionálne preskúšanie. Ak je vyučujúcim riaditeľ školy o preskúšanie žiaka možno požiadať orgán štátnej správy v školstve, ktorý školu riadi. Preskúšať žiaka nemožno, ak bol v klasifikačnom období z tohto vyučovacieho predmetu hodnotený na základe komisionálnej skúšky. Výsledok komisionálnej skúšky vyhlási predseda komisie v deň konania skúšky. Výsledok každej komisionálnej skúšky je pre klasifikáciu žiaka konečný.
2. Žiak, ktorý má na konci šk. roka nedostatočný prospech najviac z  2 povinných vyučovacích predmetov, môže na základe rozhodnutia riaditeľa školy robiť z týchto predmetov opravnú skúšku. Podkladom pre vydanie rozhodnutia je žiadosť žiaka, ak nie je plnoletý, žiadosť zákonného zástupcu. Ak nevykonal opravnú skúšku, má právo žiadať riaditeľa školy o povolenie opakovať ročník. O opakovaní ročníka žiaka rozhoduje riaditeľ školy na základe posúdenia jeho vzdelávacích výsledkov a dôvodov, ktoré sú uvedené v písomnej žiadosti o opakovanie ročníka.

**3.4 Právo zúčastňovať sa mimoškolskej činnosti**

Každý žiak resp. trieda majú právo zúčastňovať sa v mimovyučovacom čase krúžkov a aktivít poriadaných školou.

* 1. **Právo na komunikáciu**

Každý žiak má právo na komunikáciu s pedagogickými i  nepedagogickými pracovníkmi v duchu zásad slušného správania. So svojimi problémami sa môže obrátiť na ktoréhokoľvek zamestnanca, vrátane riaditeľa školy, najmä na školského psychológa. Byť informovaný o výchovných opatreniach, má právo objasniť svoje konanie pred udelením výchovného opatrenia, obhajovať sa, ak sa prejednáva jeho priestupok voči školskému poriadku.

* 1. **Ďalšie práva:**

a) na ochranu zdravia a bezpečnosť pri vyučovaní,

b) na dodržiavanie základných psychohygienických noriem,

c) na lekárske vyšetrenie počas vyučovania, pokiaľ ho nie je možné uskutočniť v  inom čase. *Pred odchodom na vyšetrenie je žiak povinný vyzdvihnúť si od triedneho učiteľa priepustku, s vyznačením dátumu a času odchodu (slovník alebo žiacka knižka). Po absolvovaní vyšetrenia je povinný predložiť platné ospravedlnenie do 48 hodín, potvrdené príslušným lekárom s udaním času odchodu.*

d) na ochranu svojich vecí sa môže proti ich odcudzeniu poistiť,

e) rešpektujúc pravidlá prevádzky, bezplatne používať všetky učebné pomôcky, ktorými škola disponuje,

f) na vhodné pracovné prostredie,

g) poznať pravidlá prevádzky školy, ako aj následky za porušenie,

h) žiadať o sociálnu výpomoc,

i) na úctu k svojej osobe a na zabezpečenie ochrany proti fyzickému, psychickému a sexuálnemu násiliu,

j) žiak so špeciálnymi výchovno-vzdelávacími potrebami má právo na výchovu vzdelanie s využitím špecifických foriem a metód, ktoré zodpovedajú jeho potrebám a na vytvorenie nevyhnutných podmienok, ktoré túto výchovu a vzdelávanie umožňujú.

**4. Povinnosti žiakov**

a) slušne sa správať počas vyučovania,

b) ctiť si ľudskú dôstojnosť svojich spolužiakov a zamestnancov školy,

c) rešpektovať všetky pokyny pedagogických zamestnancov i ostatných zamestnancov školy, ktoré sú v súlade so všeobecnými záväznými predpismi, vnútornými predpismi školy a dobrými mravmi,

d) plniť príkazy vyučujúcich, ktoré sú súčasťou vyučovacieho procesu a napomáhajú osvojovať si vedomosti a zručnosti žiakov pre získanie príslušného vzdelania,

e) prichádzať do školy slušne a  primerane oblečený; *na chodbe pri svojej skrinke sa prezuť, odložiť topánky (príp. zimné oblečenie) a skrinku uzamknúť, pričom* ***skrinka nie je určená na odkladanie učebníc, zošitov, ani učebných pomôcok****,*

f) chrániť vlastné zdravie a zdravie iných, dbať na poriadok a  čistotu a pomáhať pri udržiavaní poriadku v škole a v jej okolí,

g) šetriť školské zariadenie, chrániť ho pred poškodením a hospodárne zaobchádzať  učebnicami a učebnými pomôckami. Najneskôr na konci školského roka je žiak povinný vrátiť všetky učebnice a požičané knihy z knižnice a kabinetov.

h) dochádzať do školy pravidelne a včas podľa stanoveného rozvrhu, dodržiavať vyučovací čas, rozsah prestávok a plniť ďalšie pokyny podľa školského poriadku,

1. počas teoretického i praktického vyučovania nenarušovať jeho priebeh ,

j) *Žiaci* ***nemajú právo narušovať vyučovacie hodiny neskorými príchodmi*** *na vyučovanie. Ak žiak nestihne včas prísť na vyučovanie - počká na začiatok ďalšej vyučovacej hodiny, pričom svoju neúčasť na predošlej hodine musí žiak resp. jeho zákonný zástupca riadne ospravedlniť. Inak je jeho neprítomnosť na vymeškanej hodine neospravedlnená.*

k) neobmedzovať svojím konaním práva ostatných osôb zúčastňujúcich sa vyučovania,

l) pri styku s pracovníkmi školy žiaci používajú občianske oslovenie „pán“, „pani“. Pri stretnutí s pedagogickými a hospodárskymi pracovníkmi školy a inými dospelými osobami v objekte školy pozdravia: Dobré ráno, Dobrý deň. Pri vstupe pedagogického pracovníka a inej dospelej osoby do učebne a pri jeho odchode zdravia žiaci povstaním,

m) cez prestávky, aj po skončení prestávky, v triede alebo na chodbách sa správajú tak, aby nespôsobili úraz a ani nezapríčinili poškodenie zdravia svojim spolužiakom a ostatným osobám v priestoroch školy i na mimoškolských akciách. S pravidlami o bezpečnosti a ochrany zdravia v škole aj na pracoviskách praktického vyučovania sú žiaci oboznámení na začiatku školského roka a na prvej hodine teoretického aj praktického vyučovania. Žiaci sú povinní ohlásiť každý úraz príslušnému vyučujúcemu príp. triednemu učiteľovi, ktorý spíše v prípade, záznam o úraze.

n) po zazvonení sedia žiaci na svojich miestach, pripravujú sa na hodinu a čakajú na príchod vyučujúceho.

o) nevykláňajú sa z okien, nesedia na parapetných doskách, radiátoroch.

p) na exkurziách, kurzoch ochrany života a zdravia, účelových cvičeniach a  iných podujatiach organizovaných školou je povinný riadiť sa pokynmi pedagogických pracovníkov, prípadne iných osôb poverených dozorom a bez ich súhlasu sa nesmie vzdialiť od ostatných žiakov alebo určeného miesta; žiak dodržuje pokyny pedagogického pracovníka o BOZP a PO pri uskutočňovaní odborných exkurzií. Neúčasť na týchto akciách sa hodnotí ako neúčasť na vyučovaní.

r) *počas prestávok nesmú žiaci opúšťať budovu školy (okrem žiakov, stravujúcich sa v jedálni OA Topoľčany alebo SOŠ agrotechnickej, Topoľčany, ktorí musia preukázať, že sú prihlásení na stravovanie a zapísať sa na vrátnici),*

s) po skončení vyučovania je každý žiak povinný upratať po sebe pracovisko - triedu, vyhodiť odpadky do koša, vyložiť stoličku na lavicu,

t) v prípade neprítomnosti žiaka v škole je jeho povinnosťou zistiť si, čo sa v škole preberalo a doučiť sa,

u) na sekretariáte školy sa vybavujú všetky náležitosti prostredníctvom triednych učiteľov počas veľkej prestávky,

v) v prípade úmyselného poškodenia školského majetku, alebo osobného majetku spolužiakov a  zamestnancov, je žiak alebo jeho zákonný zástupca, povinný nahradiť škodu v plnom rozsahu,

x) pred vyučovaním v odborných učebniach má žiak čakať pred odbornou učebňou na chodbe,

z) nahlasovať zmenu svojho trvalého bydliska príp. iné zmeny v osobných údajoch. Zmeny v triede hlási triedny učiteľ zástupcovi riaditeľa školy.

## 5. Žiakom je zakázané

a) prinášať do školy alebo na podujatia organizované školou drogy a iné zdraviu škodlivé látky t.j. alkoholické nápoje, akékoľvek cigarety, omamné či iné návykové látky,

b) fajčiť, piť alkoholické nápoje v priestoroch školy, v školských budovách a  na všetkých podujatiach organizovaných školou v škole i mimo sídla školy, užívať drogy, či iné omamné a psychotropné látky. Porušenie tohto nariadenia sa považuje za závažné porušenie školského poriadku,

c) kradnúť, podvádzať, vystavovať si falošné ospravedlnenky,

d) prinášať do školy alebo na činnosti organizované školou cenné veci, vyššie peňažné čiastky, veci ohrozujúce život a zdravie, pornografiu, erotickú literatúru a časopisy,

e) bez súhlasu rodičov a  učiteľov opustiť školu počas vyučovania,

f) používať mobilný telefón počas vyučovania ( teoretického i praktického), klásť ho na lavicu aktivovaný počas vyučovacej hodiny (musí byť uložený a vypnutý v taške). Použiť sa môže iba v odôvodnených prípadoch so súhlasom vyučujúceho. ***V prípade porušenia tohto zákazu môže vyučujúci žiakovi nariadiť položiť telefón na viditeľné miesto mimo dosahu žiaka tak, aby ho žiak nemohol počas vyučovania používať.***

g) používať audiovizuálne pomôcky a prehrávače, ktoré by mohli narúšať vyučovanie,

h) ***nahrávať videá a fotografie z vyučovania a počas prestávok vo vyučovaní a šíriť ich prostredníctvom sociálnych sietí cez internet*** bez súhlasu osôb na mediálnych záznamoch. Porušenie tohto zákazu bude okrem riešenia príslušným disciplinárnym opatrením v zmysle tohto Školského poriadku nahlásené na Úrad pre ochranu osobných údajov.

i) vykláňať sa z okien, vyhadzovať von rôzne predmety a odpadky,

j) bez dôvodu zdržiavať sa v iných učebniach, vstupovať do odborných učební, dielní praktického vyučovania, posilňovne a telocvične. Vstupovať môžu len v prítomnosti vyučujúceho a musia dodržiavať vnútorný prevádzkový poriadok týchto učební.

k) šikanovať, vydierať, obmedzovať osobnú slobodu spolužiakov,

l) vyjadrovať sa vulgárne počas vyučovania alebo prestávok v školských priestoroch ,

m) spolužiakov vulgárne slovne alebo fyzicky napádať,

n) vyjadrovať sa vulgárne, slovne alebo fyzicky napádať pedagogických či ostatných zamestnancov školy,

o) počas vyučovania konzumovať jedlo a nápoje bez súhlasu vyučujúceho,

p) ničiť priestory a vybavenie školy nápismi, kresbami a hrubým zaobchádzaním poškodzovať majetok,

q) propagovať činnosť politických strán a hnutí,

r) propagovať extrémizmus, xenofóbiu, rasizmus, diskrimináciu, antisemitizmus a ostané prejavy intolerancie priamou formou alebo aj prostredníctvom symbolov,

s) zneužívať internetové pripojenie školy na nevhodnú a nezákonnú činnosť.

**6. Povinnosti týždenníkov**

Týždenníkov určuje a  zapisuje do triednej knihy triedny učiteľ. Sú vyberaní vopred tak, aby

pri delených hodinách bol týždenník v každej skupine. Týždenníci:

1. nahlasujú vyučujúcim neprítomnosť žiakov,
2. *oznamujú zástupcom riaditeľa školy neprítomnosť vyučujúceho na hodine (po 10 minútach od začiatku vyučovacej hodiny),*
3. dbajú o čistotu a poriadok v triede. Pred začiatkom každej vyučovacej hodiny zotrú tabuľu, pripravia handru na zotieranie, počas prestávok vyvetrajú,
4. sledujú zmeny v rozvrhu a oboznamujú s nimi triedu, prinášajú a odnášajú učebné pomôcky podľa pokynov vyučujúcich,
5. po skončení vyučovania zatvoria okná v triede, zotrú tabuľu, vyložia stoličky, vypnú svietidlá, skontrolujú uzávery vody,
6. zistené závady a nedostatky v učebni hlásia triednemu učiteľovi príp. vyučujúcemu zodpovednému za danú odbornú učebňu, poškodené stoličky, lavice odnesú do opravy školníkovi.

**7. Dochádzka do školy**

a) Rozvrh hodín je pre žiaka záväzný.

b) Žiacka knižka (študentský preukaz) je pre žiaka úradným dokladom. Slúži na zapisovanie oznamov školy pre rodičov, ospravedlnení o neúčasti žiaka na vyučovaní a evidenciu známok pre žiaka. Evidencia zámok pre rodičov je realizovaná cez elektronickú žiacku knižku na web stránke školy. Pri strate žiackej knižky je povinnosťou žiaka si zakúpiť novú .

c) Uvoľňovanie z vyučovania:

- z príslušnej vyučovacej hodiny vyučujúci,

- triedny učiteľ alebo hlavný majster OV z celého dňa,

- riaditeľ školy (v jeho neprítomnosti zástupca riaditeľa) na viac ako 2 dni na základe písomnej žiadosti zákonného zástupcu žiaka,

- povolenie odchodu z vyučovania v priebehu dňa ( v prípade zdravotných ťažkostí žiaka alebo na základe písomnej alebo telefonickej žiadosti zákonného zástupcu žiaka o uvoľnenie z vyučovania ) udeľuje triedny učiteľ alebo zástupca riaditeľa školy zápisom v žiackej knižke. Týmto povolením sa preukážu žiaci na vrátnici školy.

d) ***Ak sa žiak z nepredvídaného dôvodu nezúčastní na vyučovaní je povinný zákonný zástupca (alebo plnoletý žiak sám) oznámiť triednemu učiteľovi dôvod neúčasti na vyučovaní do 2 pracovných dní.***

e) Pri návrate na vyučovanie ihneď predloží lekárske potvrdenie resp. písomné ospravedlnenie.

f) ***Neprítomnosť na vyučovaní môže ospravedlniť žiak (ak je plnoletý) alebo zákonný zástupca žiaka najviac 2-krát polročne z rodinných dôvodov. Na viac ako 2 dni za polrok môže zo závažných (zdôvodnených) rodinných dôvodov žiaka uvoľniť len riaditeľ školy na základe písomnej žiadosti zákonného zástupcu.***

g) Ak triedny učiteľ – MOV neuzná dôvody absencie resp. spôsob jej ospravedlnenia, vymeškané hodiny sa považujú za neospravedlnené. V prípade meškania spojov má triedny učiteľ právo žiadať potvrdenie o meškaní spojov.

h) Ak sa žiak, ktorý si splnil povinnú školskú dochádzku nezúčastní na vyučovaní v trvaní najmenej *5 vyučovacích dní* a jeho neprítomnosť na vyučovaní nie je ospravedlnená, triedny učiteľ oznámi túto skutočnosť písomnou formou zákonnému zástupcovi žiaka a vyzve ho, aby oznámil dôvod neúčastí na vyučovaní. Súčasne ho upozorní, že v opačnom prípade bude vyzvaný riaditeľom školy *na zanechanie štúdia*. Žiak prestane byť žiakom dňom, ktorý nasleduje po dni, keď riaditeľovi školy bolo doručené oznámenie o zanechaní štúdia.

i) Za neospravedlnenú absenciu môže riaditeľ školy na návrh triedneho učiteľa uložiť niektoré z výchovných opatrení príp. zníženú známku zo správania.

j) Ak má žiak dlhodobo zdravotné alebo iné závažné problémy, pre ktoré sa nemôže zúčastňovať na vyučovacom procese a splnil povinnú školskú dochádzku, na jeho žiadosť

alebo na žiadosť jeho zákonného zástupcu riaditeľ strednej školy môže žiakovi *prerušiť štúdium*.

k) Ak žiak, ktorý splnil povinnú školskú dochádzku, chce zanechať štúdium, oznámi to písomne riaditeľovi strednej školy. Ak je žiak neplnoletý, k písomnému oznámeniu sa vyjadruje jeho zákonný zástupca. Žiak prestáva byť žiakom strednej školy dňom nasledujúcim po dni, keď riaditeľovi strednej školy bolo doručené oznámenie o zanechaní štúdia.

l) Za absenciu žiaka sa považuje aj neprítomnosť žiaka na náhradnom vyučovaní (exkurzie, filmové predstavenie, divadelné predstavenie, účelové cvičenie).

**8. PODMIENKY NA ZAISTENIE BEZPEČNOSTI A OCHRANY ZDRAVIA ŽIAKOV**

**A ICH OCHRANA PRED SOCIÁLNO-PATOLOGICKÝMI JAVMI**

1. Podmienky zaistenia požiarnej ochrany a bezpečnosti práce a ochrany zdravia pri práci škola zabezpečuje dodávateľským spôsobom firmou BOZPO AGENCY, Topoľčany, ktorá o. i. vykonáva školenia i kontroly súvisiace s BOZP.
2. Škola zaistí, aby boli všetci žiaci poučení o možnom ohrození zdravia a bezpečnosti pri všetkých činnostiach, ktoré sú súčasťou vzdelávania. Dokladom o prevedenom poučení je záznam o poučení a podpis žiaka.
3. Vstup cudzích osôb do budovy školy je možný len po nahlásení sa na vrátnici školy. Vrátnik je povinný preveriť, či účel návštevy môže byť splnený (či je osoba, za ktorou návštevník prišiel, prítomná, prípadne či návštevu môže alebo chce prijať).
4. Vstup do budovy je zakázaný osobám pod vplyvom alkoholu alebo drog, osobám, ktorých výzor propaguje násilie, netoleranciu, prípadne je iným spôsobom v rozpore s hodnotami a výchovno-vzdelávacími cieľmi školy.
5. Návštevník školy nesmie do budovy alebo areálu školy nosiť veci ohrozujúce zdravie a bezpečnosť a rozširovať akékoľvek propagačné materiály alebo fotografovať žiakov bez súhlasu vedenia školy a bez prítomnosti zodpovedného pracovníka.
6. Každý úraz žiaka, ktorý vznikol v priestoroch školy alebo na akciách organizovaných školou je zaevidovaný učiteľom alebo majstrom odbornej výchovy, ktorý bol pri úraze prítomný, alebo triednym učiteľom v zošite Evidencia školských úrazov. O úraze musí byť vždy informovaný triedny učiteľ a zástupca riaditeľa školy.
7. Podľa závažnosti úrazu zaistí škola sprievod žiakovi do zdravotníckeho zariadenia alebo ošetrenie odborným lekárom. O udalosti a poskytnutých opatreniach informuje zákonného zástupcu žiaka.
8. Ak neprítomnosť žiaka z dôvodu PN kvôli úrazu trvá viac ako tri dni, triedny učiteľ alebo majster odbornej výchovy je povinný túto skutočnosť hlásiť bezodkladne zástupcovi školy.
9. Predchádzanie problémom v oblasti ochrany žiakov pred sociálno-patologickými javmi, diskrimináciou alebo násilím má na starosti koordinátor prevencie závislostí a sociálno-patologických javov spolu s výchovným poradcom. Koordinátor má vypracovaný celoročný plán, na plnení ktorého participujú všetci zamestnanci školy.
10. V škole sú neprípustné prejavy šikanovania, rasizmu, xenofóbie, intolerancie, vandalizmu, extrémizmu a brutality. Porušovanie zásad spoločenského správania sa je v rozpore so školským poriadkom a bude sankcionované.
11. V škole je zakázané akékoľvek konanie, ktoré znevýhodňuje človeka alebo skupinu ľudí na základe jeho rasového alebo etnického pôvodu, vierovyznania, veku, rodu, pohlavia alebo sexuálnej orientácie.
12. Učitelia sú povinní priebežne monitorovať zmeny v správaní žiaka a v prípade oprávneného podozrenia z fyzického alebo psychického týrania, šikanovania alebo účasti žiaka na šikanovaní či užívaní drog škola bezodkladne požiada o spoluprácu odbor sociálnych vecí, prípadne políciu.
13. Škola má vypracovanú internú smernicu k prevencii a riešeniu šikanovania žiakov.

**9. PODMIENKY NAKLADANIA S MAJETKOM ŠKOLY.**

Škola je príspevkovou organizáciou v zriaďovateľskej pôsobnosti Nitrianskeho samosprávneho kraja, spravuje majetok zriaďovateľa v zmysle zásad hospodárenia a nakladania s majetkom NSK a interných smerníc školy.

1. Žiak je povinný chrániť pred poškodením učebnice, učebné texty a učebné pomôcky, ktoré mu boli bezplatne zapožičané a tiež majetok školy a majetok, ktorý škola využíva na výchovu a vzdelávanie. Ak svojou nedbanlivosťou alebo úmyselne spôsobí škodu, musí ju odstrániť alebo finančne nahradiť. V prípade zistenia poškodenia školského nábytku, šatňovej skrinky a pod. túto skutočnosť žiak bezodkladne nahlási školníkovi.
2. Žiak si môže prostredníctvom školy poistiť svoje veci. Poškodené a odcudzené veci môžu byť uhradené len prostredníctvom poisťovne. Poistné zahŕňa len veci súvisiace s vyučovaním.
3. Žiak nenosí do školy veci, ktoré nesúvisia s vyučovaním, väčšie sumy peňazí a cenné predmety. Za stratu peňazí a cenných vecí v kabátoch sa neposkytuje náhrada ani v rámci poistného. V prípade nutnosti si žiak cenné veci alebo väčšiu sumu peňazí odloží do dočasnej úschovy triednemu učiteľovi alebo majstrovi odbornej výchovy.
4. Odcudzenie vecí žiak nahlási v deň odcudzenia vyučujúcemu, triednemu učiteľovi alebo zástupkyniam riaditeľa školy. Vlastníctvo odcudzenej veci je povinný preukázať dokázateľným spôsobom.
5. Hodinky, peniaze, retiazky a prstene z drahých kovov sú žiaci povinní počas vyučovania telesnej a športovej výchovy a športových krúžkov zobrať do telocvične, resp. pri cvičení v areáli školy dať do úschovy vyučujúcemu, nenechávať v šatni.

## 10. Výchovné opatrenia a hodnotenie správania

Výchovnými opatreniami sú pochvaly, iné ocenenia a opatrenia na posilnenie disciplíny žiakov.

a) Za vzorné správanie, vzorné plnenie povinností, mimoriadny prejav aktivity a iniciatívy, dlhodobú svedomitú prácu, výrazné prosociálne správanie, ktoré pozitívne ovplyvňuje sociálnu klímu v triede a v škole a záslužný alebo statočný čin, vzornú reprezentáciu školy, môže žiak dostať pochvalu:

- od triedneho učiteľa, majstra OV,

- od riaditeľa školy.

Udeľuje sa žiakovi pochvala ústna, písomná prípadne vecná odmena spravidla na konci klasifikačného obdobia a zapisuje sa do katalógového listu.

b) Opatrenia na posilnenie disciplíny sa ukladajú žiakom za závažné alebo opakované previnenia voči školskému poriadku, zásadám spolunažívania, ľudským právam alebo mravným normám spoločnosti. Každému opatreniu predchádza objektívne prešetrenie previnenia. Pred uložením opatrenia vo výchove pri posudzovaní závažného alebo opakovaného previnenia sa na jeho prerokovanie prizve zákonný zástupca žiaka alebo je o jeho pripravovanom uložení vopred informovaný.

Ak si žiak neplní svoje povinnosti a nespráva sa podľa ustanovení školského poriadku a na zmenu správania nestačia bežné napomenutia vyučujúcich alebo triedneho  učiteľa, ani iné pozitívne motivácie, ukladá sa žiakovi podľa závažnosti a stupňa previnenia v súlade s platnou legislatívou niektoré z týchto  opatrení:

- *napomenutie od triedneho učiteľa, alebo od majstra OV,*

*- pokarhanie od triedneho učiteľa alebo od majstra OV,*

*- pokarhanie od riaditeľa školy,*

Žiakovi možno uložiť za závažné alebo opakované previnenia voči školskému poriadku, zásadám spolunažívania, ľudským právam alebo mravným normám spoločnosti

*- podmienečné vylúčenie zo štúdia – ak žiak splnil povinnú školskú dochádzku.*

*- vylúčenie zo štúdia.*

V rozhodnutí o  podmienečnom vylúčení zo štúdia určí riaditeľ školy skúšobnú lehotu a to najdlhšie na jeden rok. Ak sa podmienečne vylúčený žiak v skúšobnej lehote osvedčil, riaditeľ upustí od vylúčenia zo štúdia. Ak sa žiak v tejto lehote dopustí ďalšieho závažného previnenia, riaditeľ uloží žiakovi opatrenie vo výchove – vylúčenie zo štúdia.

Výchovné opatrenia udelené neplnoletým žiakom oznámi riaditeľ školy ich zákonným zástupcom preukázateľným spôsobom.

c) Pri podozrení z požitia omamných látok akéhokoľvek druhu žiak opustí budovu školy alebo pracovisko v sprievode rodičov. Pri zistení vlastnenia alebo distribúcie omamných látok je povinnosťou školy nahlásiť tento skutok policajnému zboru. Pri potvrdení dílerstva je žiak vylúčený zo štúdia. Žiak - toxikoman, u ktorého je lekársky potvrdená závislosť, musí štúdium prerušiť, a ak absolvuje liečenie a zo závislosti sa dostane, bude mu umožnené štúdium ukončiť.

#### 10.1. Napomenutie od triedneho učiteľa, od majstra odbornej výchovy (za drobné, menej časté priestupky)

a) neprezutie sa žiakov na vyučovaní v priestoroch školy,

b) nerešpektovanie príkazov vyučujúcich počas teoretického či praktického vyučovania a na podujatiach organizovaných školou,

c) vyrušovanie na vyučovacích hodinách, narúšanie činnosti triedy vrátane praktického vyučovania,

d) nevhodné správanie počas prestávok, vyučovacích hodín na teoretickom i praktickom vyučovaní,

e) nemiestne poznámky / vulgárne vyjadrovanie sa /na účet spolužiakov, vyučujúcich alebo iných zamestnancov školy,

f) neplnenie týždenníckych povinností,

g) porušenie predpisov bezpečnosti a ochrany zdravia pri práci,

h) nepoužívanie ochranných osobných pracovných pomôcok pri odbornom výcviku,

i) vzdialenie sa zo školy alebo z pracoviska bez súhlasu vyučujúceho, majstra odborného výcviku,

j) nenosenie cvičebného úboru na telesnú výchovu alebo pracovného oblečenia a pomôcok na praktické vyučovanie,

k) nenosenie nariadených školských pomôcok a potrieb,

l) 1x použitie mobilného telefónu počas teoretického alebo praktického vyučovania,

m) neodôvodnené neskoré príchody na vyučovanie,

n) za 1 zápis o porušení školského poriadku v triednej knihe.

**10.2. Pokarhanie od triedneho učiteľa, OD majstra odbornej výchovy**

a) za viacnásobné drobné priestupky voči školskému poriadku uvedené v bode 10.1,

b) ***1-3 neospravedlnené hodiny***,

c) 2x porušenie zákazu použitia mobilného telefónu,

d) sfalšovanie podpisu rodičov na dokumentoch vyžiadaných školou.

*f) 1-3 zápisy o porušení školského poriadku v triednej knihe*

g) *1-7 neospravedlnených hodín – pre žiaka nadstavbového štúdia.*

Pokarhanie od triedneho učiteľa, od majstra odborného výcviku sa písomne oznámi rodičom s tým, že rodičia formou návratky podpíšu, že boli informovaní o dôvodoch udelenia pokarhania.

**10.3**. **Pokarhanie OD riaditeľa školy** (o udelení sa zasiela rozhodnutie)

a) za často opakované priestupky voči školskému poriadku uvedené v bode 10.1 alebo za jeden z nasledujúcich priestupkov:

*b) porušenie zákazu fajčenia v priestoroch školy,*

c) 3x porušenie zákazu použitia mobilného telefónu,

d) agresívne a vulgárne vystupovanie voči spolužiakom,

e) menej závažné prejavy šikanovania,

f) fyzické ublíženie na zdraví bez potreby ošetrenia alebo liečenia,

g) drzé, agresívne alebo vulgárne vystupovanie voči zamestnancom školy,

h) úmyselné drobné poškodenie školského majetku (zlomenie stoličky, poškodenie žalúzií, zlámanie alebo pomaľovanie dverí, školských lavíc, ničenie maľovky a pod.) alebo pracoviska odborného výcviku,

i) falšovanie alebo poškodzovanie úradných dokladov (ospravedlnenky, triedna kniha...),

j) zámerné poškodenie alebo zničenie učebnice, školskej učebnej pomôcky,

k) 4-5 zápisov o porušení školského poriadku v triednej knihe (vrátane neskorých príchodov na vyučovanie),

l) dopustenie sa krádeže,

m) ***4 - 9 neospravedlnených hodín,***

n) *viac ako 7 neospravedlnených hodín - pre žiaka nadstavbového štúdia*.

**Správanie žiaka sa klasifikuje týmito stupňami:**

**10.4 veľmi dobré** – žiak v plnej miere rešpektuje ustanovenia vnútorného poriadku školy

**10.5 uspokojivé správanie – 2. stupeň**

a) svojvoľné písomné zasahovanie žiakov do triednej knihy,

b) nevhodné správanie voči spolužiakom – ublíženie na zdraví, vydieranie a  iné prejavy, ktoré narušujú výchovno-vzdelávací proces,

c) často opakujúce sa priestupky uvedené v bode 10.3,

d) telesné napadnutie spolužiaka s potrebou ošetrenia (bez PN),

e*) opakované porušenie zákazu fajčenia v priestoroch školy,*

f) 4x porušenie zákazu použitia mobilného telefónu,

g) úmyselné poškodenie školského majetku (zlámanie lavice, rozbitie predmetov ako sú okná, umývadlá, osvetlenie, dverí a pod.) alebo zariadenia pracoviska odborného výcviku,

h) prvé závažnejšie prejavy šikanovania spolužiakov,

i) požitie alkoholických nápojov v priestoroch školy, odbornom výcviku alebo pri akciách organizovaných školou,

j) dokázané prinesenie alkoholických nápojov na vyučovanie alebo odborný výcvik,

k) písomné oznámenie od orgánov činných v trestnom konaní o verejných priestupkoch žiaka (menej závažné priestupky - posúdi pedagogická rada),

l) ***10 -35 neospravedlnených hodín***,

m) 2x sfalšovanie ospravedlnenky od rodičov alebo lekára,

n) agresívne a vulgárne vystupovanie voči zamestnancom školy,

o) návšteva reštaurácie počas vyučovania – po nahlásení príslušníkmi PZ,

p) viac ako 5 zápisov o porušení školského poriadku v triednej knihe (vrátane neskorých príchodov na vyučovanie).

**10.6. menej uspokojivé správanie – 3.stupeň**

a) ***36-69 neospravedlnených hodín,***

b) *viackrát opakované porušenia školského poriadku uvedené v bode 10.1 alebo 10.3,*

c) *viacnásobné porušenie zákazu fajčenia v priestoroch školy,*

d) viac ako 4x porušenie zákazu použitia mobilných telefónov,

e) opakované požitie alkoholických nápojov na praktickom alebo teoretickom vyučovaní a akciách školy,

f) použitie omamných látok v priestoroch školy a pracovísk odborného výcviku,

g) telesné napadnutie spolužiaka vyžadujúce lekárske ošetrenie bez PN,

h) 3-4 x sfalšovanie ospravedlnenky od rodičov alebo lekára,

i) opakované prejavy šikanovania,

j) opakované agresívne a vulgárne vystupovanie voči zamestnancom školy,

k) akékoľvek dokázané prichytenie žiaka pri krádeži v škole alebo na praktickom vyučovaní,

l) za závažné úmyselné poškodenie školského majetku (zlámanie lavice, rozbitie predmetov ako sú okná, umývadlá, osvetlenie, dverí a pod.) alebo zariadenia pracoviska odborného výcviku a osobného majetku spolužiakov – podľa závažnosti previnenia.

**10.7. neuspokojivé - 4.stupeň** (pre všetkých žiakov)alebo **podmienečné vylúčenie zo štúdia** (platí pre žiakov, ktorí majú splnenú povinnú školskú dochádzku):

a) *opakované porušenie školského poriadku uvedené v bode 10.6,*

b) dokázané požitie alebo distribúcia omamných látok akéhokoľvek druhu,

c) prechovávanie drog a   iných omamných látok ohrozujúcich zdravie – podľa závažností previnenia,

d) prejavy rasizmu, neznášanlivosti a intolerancie,

e) odsúdenie žiaka za trestný čin,

f) nevhodné správanie voči spolužiakom – ublíženie na zdraví, vydieranie a iné prejavy, ktoré narušujú výchovno-vzdelávací proces - podľa závažností previnenia,

g) akékoľvek fyzické napadnutie pedagogického alebo iného zamestnanca školy,

h) telesné napadnutie spolužiakov školy vyžadujúce lekárske ošetrenie s PN,

i) ***70 a viac neospravedlnených hodín,***

j) *viac ako 40 neospravedlnených hodín – podmienečné vylúčenie zo štúdia pre žiakov nadstavbového štúdia.*

**10.8  vylúčenie zo štúdia**

a) ***za opakované porušenie školského poriadku po udelení podmienečného vylúčenia zo štúdia, ak predchádzajúce výchovné opatrenie nebolo účinné a nie je predpoklad nápravy****,*

b) za opakované prechovávanie drog a ich distribúciu,

c) za ponižovanie ľudskej dôstojnosti,

d) za šírenie rasovej  neznášanlivosti,

e) za zvlášť závažné a opakujúce sa priestupky uvedené v bode 10.7,

f) ak žiak svojím správaním a agresivitou ohrozuje bezpečnosť a zdravie ostatných žiakov a účastníkov výchovy a vzdelávania, alebo narúša proces výchovy a vzdelávania do takej miery, že znemožňuje ostatným vzdelávanie - riaditeľ školy ho môže okamžite vylúčiť z procesu výchovy a vzdelávania umiestnením žiaka do samostatnej miestnosti za prítomnosti pedagogického zamestnanca, riaditeľ školy bezodkladne zavolá: a) zákonného zástupcu, b) zdravotnú pomoc, c) Policajný zbor (§ 58 ods. 3 Zákona č. 245/2008 Z. z. o výchove a vzdelávaní (školský zákon)a o zmene a doplnení niektorých zákonov),

g) *za neospravedlnenú absenciu nad 70 vyučovacích hodín a ak nie je predpoklad zlepšenia dochádzky žiaka na vyučovanie.*

Výchovné opatrenia navrhuje na rokovaniach pedagogickej rady *triedny učiteľ po predchádzajúcom prerokovaní so žiakom,* príp. zákonným zástupcom, s majstrom OV, aby sa predišlo nedorozumeniam. Riaditeľ školy prerokúva navrhnuté výchovné opatrenia na rokovaniach pedagogickej rady. O každom výchovnom opatrení musí byť informovaný zákonný zástupca žiaka preukázateľným spôsobom. Výchovné opatrenia sa zaznamenávajú v katalógovom liste žiaka.

Všetky výchovné opatrenia sa musia konzultovať s výchovným poradcom školy.   
***Podmienečné vylúčenie alebo vylúčenie zo štúdia možno uložiť len  žiakovi, ktorý splnil povinnú školskú dochádzku.***

**10.9  Zníženie stupňa výchovného opatrenia**

Ak žiak prejavuje tendenciu zlepšenia svojho správania, dochádzky, resp. prístupu k vyučovaniu, má triedny učiteľ právo navrhnúť zníženie stupňa výchovného opatrenia podľa bodov 10.1. – 10.8. Podmienkou zníženia stupňa výchovného opatrenia je predpoklad, že znížené výchovné opatrenie bude účinné.

###### 11. Opatrenie na zníženie absencie žiakov

 a) triedni učitelia zlú dochádzku a záškoláctvo riešia v spolupráci s výchovným poradcom ,

b) triedni učitelia v  spolupráci so školským psychológom  osobitne riešia prípady neplnenia povinnej školskej dochádzky, informujú zákonného zástupcu žiaka a  školský psychológ informuje o  nedbalej školskej dochádzke žiaka aj mestské alebo obecné úrady (podľa adresy trvalého bydliska žiaka) a úrady práce, sociálnych vecí a rodiny, odboru sociálnych vecí a rodiny,

c) *60 a viac neospravedlnených vyučovacích hodín* žiaka vo výchovno-vzdelávacom procese v príslušnom školskom roku sa v zmysle § 37 zákona č. 596/2003 Z. z. o štátnej správe v školstve a školskej samospráve a o zmene a doplnení niektorých zákonov v znení neskorších predpisov považuje za priestupok. Priestupky podľa tohto zákona prejednáva obec, v ktorej má žiak trvalý alebo prechodný pobyt, pričom za priestupok podľa tohto zákona možno uložiť zákonnému zástupcovi dieťaťa pokutu do 331,50 eura.

d) v zmysle § 5 ods. 11 zákona č. 596/2003 Z. z. o štátnej správe v školstve a školskej samospráve a o zmene a doplnení niektorých zákonov v znení neskorších predpisov zákonný zástupca dieťaťa nedbá o riadne plnenie povinnej školskej dochádzky, aj vtedy, ak dieťa neospravedlnene vynechá viac ako 15 vyučovacích hodín v mesiaci. Škola písomne oznámi zanedbávanie povinnej školskej dochádzky - vymeškaných viac ako *15 neospravedlnených vyučovacích hodín* v príslušnom kalendárnom mesiaci obci, v ktorej má rodič dieťaťa trvalý pobyt. Toto oznámenie zašle škola najneskôr do 6. pracovných dní po skončení príslušného kalendárneho mesiaca. Kópiu oznámenia zašle aj na ÚPSVaR – odbor sociálnych vecí podľa miesta trvalého bydliska.

e) do absencie žiaka sa nezapočítavajú hodiny, počas ktorých žiak reprezentoval školu (športové, kultúrne a odborné súťaže).

1. ak žiak vymeškal taký počet hodín z niektorého **teoretického vyučovacieho predmetu**, že ho nebolo možné riadne vyskúšať a klasifikovať v I. alebo v II. polroku – spravidla viac ako 50 % absencia na vyučovacích hodinách daného predmetu riaditeľ školy *môže nariadiť komisionálne preskúšanie žiaka* v zmysle § 57 ods. 1 písm. d) na základe návrhu vyučujúceho daného predmetu.

Toto komisionálne preskúšanie sa uskutoční spravidla ešte pred konaním klasifikačnej porady za príslušný polrok. Ak to nie je možné, tak žiak je neklasifikovaný na klasifikačnej porade a je skúšaný v náhradnom termíne podľa § 57 ods. 1.písm. b) zákona č.245/2008 Z.z. o výchove a vzdelávaní tak, aby klasifikácia za 1.polrok mohla byť ukončená najneskôr do dvoch mesiacov po skončení 1.polroka a klasifikácia za 2.polrok v poslednom augustovom týždni, v dňoch určených riaditeľom školy.

1. v prípade, že žiak vymešká vysoký počet hodín (viac ako 50%) z vyučovacích predmetov, ktoré majú charakter praxe t. j. **odborný výcvik a odborná prax** *je žiak neklasifikovaný* a skúšaný komisionálne v náhradnom termíne tak ako je uvedené v bode f), pričom podmienkou úspešného absolvovania komisionálnej skúšky je absolvovanie určeného počtu hodín odborného výcviku alebo odbornej praxe vyučujúcim daného predmetu v náhradnom termíne.

## 12. Vyučovanie telesnej a športovej výchovy

a) Na hodinu telesnej výchovy odchádzajú žiaci do telocvične spoločne podľa pokynov učiteľa telesnej a športovej výchovy a sú povinní dodržiavať zverejnený Prevádzkový poriadok telocvične.

b) V šatni sa prezlečú do predpísaného úboru.

c) Žiaci zaradení do čiastočne alebo úplne oslobodených od TSV sa riadia podľa

pokynov učiteľa TSV.

d) Ak má žiak zdravotné problémy dlhodobého charakteru, ktoré obmedzujú alebo znemožňujú jeho pohybovú aktivitu na hodinách TSV, môže požiadať o  úplné alebo čiastočné oslobodenie od telesnej výchovy.

Plnoletý žiak alebo jeho zákonný zástupca (v prípade neplnoletosti žiaka), ***písomne požiada riaditeľa školy o oslobodenie od TSV*** (spravidla na začiatku školského roka). Žiadosť obsahuje osobné údaje žiaka (meno a priezvisko, dátum narodenia, triedu, študijný príp. učebný odbor), K žiadosti je potrebné priložiť ***návrh na oslobodenie od povinnej TSV*** na tlačive ŠEVT potvrdený lekárom (osobné údaje, zdravotná skupina, diagnóza, odporúčané oslobodenie od.. do..). Riaditeľ školy vydá následne ***rozhodnutie***, na základe ktorého je žiak oslobodený od vyučovania TSV a nie je z tohto vyučovacieho predmetu hodnotený.

**13. Záujmová činnosť**

a) Žiak, žiačka sa zúčastňuje záujmovej činnosti a  spoločenského života dobrovoľne podľa záujmu a  schopností. Ak sa prihlási do záujmového krúžku, riadi sa jeho poriadkom.

b) Školu môžu reprezentovať všetci žiaci s požadovanou výkonnosťou.

###### 14. Záverečné ustanovenia

Školský poriadok pre žiakov bol prerokovaný na pedagogickej rade dňa 30.08.2019 a nadobúda účinnosť 1.09.2019.

Zároveň sa ruší školský poriadok zo dňa 31.08.2018.

V Topoľčanoch, 31.08.2019

Mgr. Miloš Kováč, riaditeľ školy